SIGA VOU: E NA RAWA NA QAQA: Voka
E vakaraitaka na kavetani ni timi na Fiji Airways Fijian Drua o Mosese Voka, ni na rawa na qaqa e na qito vata kei na Melbourne Rising e na rara na Ratu Cakobau Park mai Nausori e na Vakarauwai oqo.
Na vuna e tukuna kina oqo, e tukuna ni ratou sa vakarautaki vinaka sara ga na timi, mai vua na dau na veivakavulici o Senirusi Seruvakula.
E marautaka talega o Voka na kena sa mai veisautaka na vakavakarau ni timi o Seruvakula.
Na veisau oqo e tukuna o Voka, e na vakavulici ira na dauqito mera dinata ka vakamuria vinaka na porokaramu e soli vei ira.
“Ke dua e na sega ni dinata, e na kune e na gauna ni qito,” e tukuna o Voka.
E na qito kei iratou na Melbourne Rising e tukuna o Voka, ni na dua na qito kaukauwa. Na mataqali qito eratou na vakaraitaka, e tukuna o Voka e na rawa ni na ratou na sogota na qito ia kivei iratou na Drua, eratou na vakacicivi iratou na vulagi.
E dua e dodonu me na qarauni e na qito e na Vakarauwai oqo vei iratou na Melbourne Rising o Isi Naisarani, e dua talega na gone iTaukei ka sa tu ga mai kea.
O Naisarani e sa lewena tiko na timi na Brumbies ka sa la’ki vakaukauwa yago kei iratou na lewe ni timi ni Wallabies e na vula sa oti.
Na nona la’ki vakaukauwa yago oqo, e sa vakarautaki tiko kina me na lewena na Wallabies e na yabaki ka tu mai.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn